b'\n_START_ARTICLE_\nMegaFon\n_START_PARAGRAPH_\nMegaFon (ven. \xd0\x9c\xd0\xb5\xd0\xb3\xd0\xb0\xd0\xa4\xd0\xbe\xd0\xbd) on koko Ven\xc3\xa4j\xc3\xa4n laajuinen matkapuhelinoperaattori. Yhti\xc3\xb6n oman ilmoituksen mukaan sill\xc3\xa4 on toimilupa my\xc3\xb6s Tad\xc5\xbeikistanissa sek\xc3\xa4 kiistanalaisissa Abhasiassa ja Etel\xc3\xa4-Ossetiassa._NEWLINE_Yhti\xc3\xb6n osake noteerataan Moskovan (MCX) ja Lontoon p\xc3\xb6rssiss\xc3\xa4 (LSE: MFON). Elokuussa 2014 julkaistun lehdist\xc3\xb6tiedotteen mukaan Megafonin suurimmat osakkeenomistajat olivat t\xc3\xa4ll\xc3\xb6in oligarkki Ali\xc5\xa1er Usmanovin holdingyhti\xc3\xb6 USM Holdings (t\xc3\xa4m\xc3\xa4n hallitsema Garsdale-yhti\xc3\xb6) (50,01\xc2\xa0%, 50\xc2\xa0% +100 osaketta) ja TeliaSonera (25,17\xc2\xa0%). Muita osakkeenomistajia ovat yhti\xc3\xb6n toimitusjohtaja Ivan Tavrin (2,54\xc2\xa0%) ja yhti\xc3\xb6n t\xc3\xa4ysin omistama tyt\xc3\xa4ryhti\xc3\xb6 (7,57\xc2\xa0%, jolta toimitusjohtaja voi lunastaa enint\xc3\xa4\xc3\xa4n 2,5\xc2\xa0% osakesalkun vuoteen 2017 menness\xc3\xa4). Yleisess\xc3\xa4 vaihdossa on noin 14,71\xc2\xa0% osakekannasta. _NEWLINE_Elokuussa 2014 kerrottiin Megafonin p\xc3\xa4\xc3\xa4omistajan omistusrakenteen muutoksista, 10\xc2\xa0% osuus p\xc3\xa4\xc3\xa4omistaja UMS Holdingsin osakkeista oli siirtym\xc3\xa4ss\xc3\xa4 UMS Holdingsin toimivan johdon hallintaan. T\xc3\xa4ll\xc3\xb6in aiemman enemmist\xc3\xb6-omistajan Ali\xc5\xa1er Usmanovin omistus UMS Holdingista putoaisi alle puoleen._NEWLINE_Megafonilla oli 2013 lopussa noin 33\xc2\xa0000 ty\xc3\xb6ntekij\xc3\xa4\xc3\xa4 ja 70 miljoonaa tilaaja-asiakasta Ven\xc3\xa4j\xc3\xa4ll\xc3\xa4. RIAraitingin sadan ven\xc3\xa4l\xc3\xa4isen suuryritysten vuoden 2014 vertailussa yhtym\xc3\xa4 sijoittui markkina-arvoltaan 12. suurimmaksi. Yhti\xc3\xb6n arvoksi arvioitiin 682,480 miljardia ruplaa vuoden 2013 lopussa (+52,3\xc2\xa0% edellisvuoteen)._NEWLINE_MegaFonin t\xc3\xa4rkeimm\xc3\xa4t kilpailijat ovat MTS ja Beeline._NEWLINE_MegaFonin taustalla on kes\xc3\xa4kuussa 1993 perustettu yhti\xc3\xb6 Luoteinen GSM. Nimi Megafon otettiin k\xc3\xa4ytt\xc3\xb6\xc3\xb6n toukokuussa 2002 Luoteisen GSM:n, Moskovan Sonic Duon, Mobicom-Centren, Mobicom-Kavkazin, Mobicom-Novosibirskin, Mobicom-Habarovskin, Mobicom-Kirovin, MSS-Povol\xc5\xbeijen, Vol\xc5\xbeki GSM:n ja Uralski GSM:n yhdistyess\xc3\xa4 yhden br\xc3\xa4ndin alle._NEWLINE_Lokakuussa 2017 Telia ilmoitti myyv\xc3\xa4ns\xc3\xa4 19 prosentin osuutensa MegaFonista l\xc3\xa4hes miljardin euron kauppahintaan Ven\xc3\xa4j\xc3\xa4n kolmanneksi suurimmalle pankille Gazprombankille.'